# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y diweddaraf am y cynnydd sy'n cael ei wneud o dan fesurau arbennig ym Mwrdd Iechyd Prifysgol Betsi Cadwaladr** |
| **DYDDIAD** | **06 Medi 2024** |
| **GAN** | **Mark Drakeford AS, Ysgrifennydd y Cabinet dros Iechyd a Gofal Cymdeithasol** |

Mae'r Aelodau wedi bod yn cael yr wybodaeth ddiweddaraf yn rheolaidd ers i Fwrdd Iechyd Prifysgol Betsi Cadwaladr gael ei [roi](https://www.llyw.cymru/datganiad-ysgrifenedig-bwrdd-iechyd-prifysgol-betsi-cadwaladr) mewn mesurau arbennig ym mis Chwefror 2023.

Rydym wedi cyhoeddi pedwar [adroddiad](https://www.llyw.cymru/mesurau-arbennig-bwrdd-iechyd-prifysgol-betsi-cadwaladr-bipbc-2023) cynnydd hyd yn hyn, a heddiw rwy'n cyhoeddi [adroddiad](https://www.llyw.cymru/mesurau-arbennig-bwrdd-iechyd-prifysgol-betsi-cadwaladr-adroddiad-cynnydd-ebrill-i-fehefin-2024) sy'n nodi'r cynnydd y mae'r bwrdd iechyd wedi'i wneud rhwng mis Ebrill a mis Mehefin 2024.

Ym mis Mai 2024, cytunodd Prif Weithredwr GIG Cymru a Phrif Weithredwr Bwrdd Iechyd Prifysgol Betsi Cadwaladr ar fframwaith mesurau arbennig ar gyfer y cam hwn o'r ymyrraeth mesurau arbennig bresennol. [Cyflwynwyd](https://bipbc.gig.cymru/amdanom-ni/cyfarfodydd-ac-aelodaur-bwrdd/cyfarfodydd-y-bwrdd-iechyd/agenda-bundle-bwrdd-iechyd-30524-v20/) y fframwaith hwn i'r Bwrdd yn ei gyfarfod ar 30 Mai 2024.

Bydd Llywodraeth Cymru yn parhau i weithio gyda'r bwrdd iechyd drwy ein trefniadau goruchwylio a sicrwydd i wneud yn siŵr bod y gwelliannau gofynnol o ran canlyniadau, perfformiad, gwasanaethau bregus clinigol ac ansawdd a diogelwch yn cael eu gwneud yn gynt, a bod y systemau a'r strwythurau angenrheidiol ar waith i sicrhau bod y gwelliannau hyn yn gynaliadwy.

Mae llawer o waith i'w wneud o hyd ond mae arwyddion calonogol o welliant i bobl sy'n byw yn y Gogledd. Byddwn yn rhoi'r wybodaeth ddiweddaraf i'r Aelodau wrth i'r gwaith fynd rhagddo.

Caiff y datganiad hwn ei gyhoeddi yn ystod y toriad er mwyn rhoi'r wybodaeth ddiweddaraf i'r Aelodau. Os bydd yr Aelodau eisiau i mi wneud datganiad pellach neu ateb cwestiynau ynglŷn â hyn pan fydd y Senedd yn dychwelyd, byddwn yn hapus i wneud hynny.